ΑΠΟΦΑΣΗ ΤΗΣ ΕΠΙΤΡΟΠΗΣ της 21ης Δεκεμβρίου 1992 περί συστάσεως μιας επιστημονικής επιτροπής για τις ονομασίες προέλευσης, τις γεωγραφικές ενδείξεις και τις βεβαιώσεις ιδιοτυπίας

(93/53/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,

Εκτιμώντας:

ότι στο πλαίσιο της κοινοτικής προστασίας των ονομασιών προέλευσης και των γεωγραφικών ενδείξεων, η καταχώρησή τους μπορεί να περιλαμβάνει την εξέταση προβλημάτων που αφορούν, αφενός, τον κοινό χαρακτήρα του ονόματος και τα στοιχεία προσδιορισμού της ονομασίας προέλευσης και της γεωγραφικής ένδειξης των γεωργικών προϊόντων και των τροφίμων και, αφετέρου, την εφαρμογή κριτηρίων που αφορούν τη νομιμότητα των εμπορικών πράξεων και τον κίνδυνο σύγχυσης του καταναλωτή, κατά την έννοια των άρθρων 13 και 14 του κανονισμού (ΕΟΚ) αριθ. 2081/92 του Συμβουλίου (1) για τις περιπτώσεις σύγκρουσης μεταξύ της ονομασίας ή της γεωγραφικής ένδειξης και των σημάτων, των ομωνύμων ονομάτων ή των υφιστάμενων προϊόντων που τίθενται νομίμως στο εμπόριο-

ότι στο πλαίσιο της κοινοτικής προστασίας των βεβαιώσεων ιδιοτυπίας, η καταχώρησή τους μπορεί να περιλαμβάνει την εξέταση προβλημάτων που αφορούν την εκτίμηση του παραδοσιακού χαρακτήρα των γεωργικών προϊόντων και των τροφίμων-

ότι η αναζήτηση λύσεων γι' αυτά τα προβλήματα απαιτεί τη συμμετοχή επαγγελματιών με υψηλό επίπεδο κατάρτισης στο νομικό και γεωργικό τομέα, ιδίως όσον αφορά τα δικαιώματα πνευματικής ιδιοκτησίας-

ότι είναι σκόπιμο να συσταθεί γι' αυτό το σκοπό επιστημονική επιτροπή προκειμένου να συνδράμει την Επιτροπή, στο έργο της,

ΑΠΟΦΑΣΙΖΕΙ:

Άρθρο 1

Συστήνεται επιστημονική επιτροπή, η οποία στο εξής καλείται "επιτροπή", προκειμένου να συνδράμει την Επιτροπή, στο έργο της.

Άρθρο 2

Η επιτροπή έχει ως αποστολή να εξετάζει, μετά από αίτηση της Επιτροπής, όλα τα τεχνικά προβλήματα στο πλαίσιο της εφαρμογής του κανονισμού (ΕΟΚ) αριθ. 2081/92 και του κανονισμού (ΕΟΚ) αριθ. 2082/92 του Συμβουλίου (2) που αφορούν την καταχώρηση των ονομάτων των γεωργικών προϊόντων, τις περιπτώσεις σύγκρουσης μεταξύ των κρατών μελών, και ιδίως:

1. τα στοιχεία καθορισμού της γεωγραφικής ένδειξης και της ονομασίας προέλευσης και τις εξαιρέσεις τους, ειδικότερα δε τον ονομαστό και φημισμένο χαρακτήρα-

2. τον κοινό χαρακτήρα-

3. την εκτίμηση του παραδοσιακού χαρακτήρα-

4. την εκτίμηση των κριτηρίων που αφορούν τη νομιμότητα των εμπορικών πράξεων και τον κίνδυνο σύγχυσης του καταναλωτή για τις περιπτώσεις σύγκρουσης μεταξύ της ονομασίας προέλευσης ή της γεωγραφικής ένδειξης και του σήματος, των ομωνύμων ή των υφισταμένων προϊόντων που τίθενται στο εμπόριο νομίμως.

Άρθρο 3

1. Τα μέλη της επιτροπής ορίζονται από την Επιτροπή, επιλέγονται δε μεταξύ εμπειρογνωμόνων που διαθέτουν υψηλού επιπέδου κατάρτιση και αρμοδιότητες στους τομείς που αναφέρονται στο άρθρο 2.

2. Η επιτροπή απαρτίζεται από επτά μέλη και επτά αναπληρωματικά μέλη που δικαιούνται να συμμετέχουν στις συνεδριάσεις.

Άρθρο 4

1. Η επιτροπή εκλέγει από τα μέλη της έναν πρόεδρο και έναν αντιπρόεδρο. Η εκλογή πραγματοποιείται με απλή πλειοψηφία.

2. Οι υπηρεσίες της Επιτροπής εκτελούν χρέη γραμματείας της επιτροπής.

Άρθρο 5

Η απόφαση της επιτροπής είναι έγκυρη μόνον εφόσον είναι παρόντα όλα τα μέλη της. Η επιτροπή διατυπώνει θετική γνώμη όταν οι θετικοί ψήφοι είναι περισσότεροι από τους αρνητικούς. Σε περίπτωση ισοψηφίας, η αποχή θεωρείται ως θετική ψήφος.

Άρθρο 6

1. Η θητεία των μελών είναι πενταετής και ανανεώσιμη. Ωστόσο, οι θητείες του προέδρου και του αντιπροέδρου είναι διετείς και δεν μπορούν να επανεκλεγούν αμέσως μετά την άσκηση των καθηκόντων τους επί δύο διαδοχικές διετίες. Τα καθηκόντα που ασκούνται δεν αποτελούν αντικείμενο αμοιβής.

2. Μετά τη λήξη της πενταετούς ή της διετούς περιόδου, ανάλογα με την περίπτωση, τα μέλη, ο πρόεδρος και ο αντιπρόεδρος εξακολουθούν να ασκούν τα καθήκοντά τους μέχρις ότου εξασφαλιστεί η αντικατάστασή τους ή η ανανέωση της θητείας τους.

3. Σε περίπτωση που ένα μέλος, ο πρόεδρος ή ο αντιπρόεδρος δεν είναι σε θέση να ασκήσουν τα καθήκοντά τους ή σε περίπτωση εθελουσίας παραίτησης, αντικαθίστανται για το υπόλοιπο της θητείας σύμφωνα με τη διαδικασία που προβλέπεται, ανάλογα με την περίπτωση, στα άρθρα 3 και 4.

Άρθρο 7

1. Η επιτροπή συνεδριάζει μετά από πρόσκληση του αντιπροσώπου της Επιτροπής.

2. Ο αντιπρόσωπος της Επιτροπής καθώς και οι μόνιμοι υπάλληλοι και άλλοι ενδιαφερόμενοι υπάλληλοι της Επιτροπής συμμετέχουν στις συνεδριάσεις της επιτροπής.

3. Ο αντιπρόσωπος της Επιτροπής μπορεί να καλέσει να συμμετάσχουν σε αυτές τις συνεδριάσεις προσωπικότητες που διαθέτουν ιδιαίτερες αρμοδιότητες για τα υπό μελέτη θέματα.

Άρθρο 8

1. Οι συσκέψεις της επιτροπής αφορούν θέματα για τα οποία η Επιτροπή έχει ζητήσει τη γνώμη της.

Η Επιτροπή μπορεί να καθορίσει την προθεσμία εντός της οποίας πρέπει να διατυπωθεί η γνώμη.

2. Σε περίπτωση που η αιτούμενη γνώμη αποτελεί αντικείμενο της ομόφωνης συμφωνίας των μελών της επιτροπής, τα μέλη της συντάσσουν κοινά συμπεράσματα. Σε περίπτωση που δεν υπάρχει ομοφωνία, οι διάφορες θέσεις που ελήφθησαν κατά τη διάρκεια των συσκέψεων καταγράφονται σε πρακτικά που συντάσσονται από τη γραμματεία της επιτροπής.

Άρθρο 9

Τα μέλη της επιτροπής οφείλουν να μην διαδίδουν τις πληροφορίες των οποίων λαμβάνουν γνώση στο πλαίσιο των εργασιών της επιτροπής εφόσον ο αντιπρόσωπος της Επιτροπής τους πληροφορεί ότι η αιτούμενη γνώμη αφορά θέμα εμπιστευτικού χαρακτήρα.

Βρυξέλλες, 21 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 208 της 24. 7. 1992, σ. 1.

(2) ΕΕ αριθ. L 208 της 24. 7. 1992, σ. 9.